b"\n_START_ARTICLE_\nBenjamin Vulliamy\n_START_SECTION_\nBiografia\n_START_PARAGRAPH_\nBenjamin era fill de Justin Vulliamy, rellotger d'origen su\xc3\xads que es va traslladar a Londres al voltant de 1730. Justin va esdevenir un associat de Benjamin Gray, un conegut rellotger establert a Pall Mall, i es cas\xc3\xa0 amb Mary, filla de Gray, amb qui va tenir un fill, Benjamin. Justin va succeir el seu sogre en el c\xc3\xa0rrec del negoci i el 1780 el seu fill Benjamin va entrar a la societat (Vulliamy & Son). Pare i fill van treballar junts fins a la mort de Justin el dia 1 de desembre de 1797._NEWLINE_Des de ben petit Vulliamy havia mostrat inter\xc3\xa8s a seguir la carrera del seu pare. Ja com adult, va comen\xc3\xa7ar a guanyar reputaci\xc3\xb3 com a fabricant de rellotges de prestatgeria, peces de decoraci\xc3\xb3 que adornaven els vest\xc3\xadbuls de l'aristocr\xc3\xa0cia (actualment se'n poden trobar alguns d'exposats al Derby Museum and Art Gallery). El seu talent li va fer guanyar una autoritzaci\xc3\xb3 reial l'any 1773 que li atorgava un finan\xc3\xa7ament de 150 lliures l'any com a Rellotger del Rei Jordi III (hi havia una distinci\xc3\xb3 similar, Rellotger reial, que pertanyia en aquella \xc3\xa8poca a George Lindsay). El rei, un entusiasta dels rellotges i dels artefactes mec\xc3\xa0nics, era patr\xc3\xb3 de Justin Vulliamy, per\xc3\xb2 nom\xc3\xa9s Benjamin va rebre aquest honor tan significant._NEWLINE_Al voltant de 1780, Vulliamy va ser designat per construir el \xc2\xabRellotge de p\xc3\xa8ndol\xc2\xbb, rellotge principal de l'Observatori Reial Kew, que servia de Meridi\xc3\xa0 Principal i era responsable de portar el temps oficial de Londres fins al 1884, quan l'Observatori de Greenwich va assumir els dos rols._NEWLINE_El 1780 va n\xc3\xa9ixer Benjamin Lewis Vulliamy: va ser l'\xc3\xbaltim de la nissaga que es va dedicar al negoci familiar de la rellotgeria. Cap dels seus descendents va continuar amb el treball; el seu fill, Lewis, va ser un arquitecte.\n_START_SECTION_\nEls \xc2\xabrellotges Vulliamy\xc2\xbb\n_START_PARAGRAPH_\nEls rellotges Vulliamy eren d'un valor elevat i representaren el cl\xc3\xadmax de la tecnologia de l'\xc3\xa8poca: un \xc2\xabRellotge Vulliamy\xc2\xbb fou presentat a l'emperador xin\xc3\xa8s Qianlong durant la missi\xc3\xb3 diplom\xc3\xa0tica de George Macartney a Pequ\xc3\xadn l'any 1793. Els rellotges Vulliamy combinaven fines figures de porcellana per crear artefactes que combinaven ci\xc3\xa8ncia i art. El disseny general era realitzat per Vulliamy, tot i que aquest tenia contractats escultors de renom per crear figures que eren influenciades per disseny francesos contemporanis. El negoci tamb\xc3\xa9 subcontractava molts artesans de rellotgeria tra\xc3\xa7uts, tot i que Vulliamy revisava i feia retocs finals als productes abans de vendre'ls."